Anke te Jesus ojetq tuq qet tkꞌuluꞌ tidiꞌchq yekꞌbꞌil kywitz kye xjal tukyꞌi tajwalil Dios,
per kꞌontiꞌl tuq nkyeꞌokslan [kyꞌilaꞌj xjal] tiꞌj.
Presiskix tuq tzan tpon tyol te Chay aj yolil tyol Dios oqtxiꞌ,
aj jaꞌ nyolin ikxjani:
“Tat,
nijunwt abꞌl oje xik okslan te aj nxik qpakbꞌaꞌna.
¡Per aꞌeꞌxk kyetz oje tzꞌok kyen apoder yatz!”
Astilji kꞌontiꞌl tuq nxik kyokslaꞌ.
Komo ax oqet stzꞌibꞌaꞌ te Chay ikxjani:
“Te Qtata Dios oje qet xtxayiꞌ te kywitz,
oje qet xtxayiꞌ twitz te kyanim,
tzan kꞌon tel kynikyꞌ,
tzan kꞌon kyok lapet wiꞌj tzan kybꞌantik.”
Aj ntzani oqet stzꞌibꞌaꞌ te Chay tzan tpaj tetz owok jotoꞌ tuj twitz tidiꞌchq aj telponx te Qtata Dios atqet tuq tukyꞌi te [Koloyon Aj Qꞌumankaj Oqtxiꞌ] bꞌix oqet stzꞌibꞌaꞌ tiꞌj.
Per yatzun kxol kye xjal aj nim kyajwalil [kxol kye aj tijajil Israel],
kyꞌilaꞌj kxol kyetz kygan tuq tzan kyokslan tiꞌj,
per tzan tpaj kye aj bꞌuchꞌuj Parisey kꞌontiꞌl tuq nxik kyqꞌumaꞌ kywitz xjal tzan kꞌon tuq kyetz eqꞌiꞌ tuj te jay nabꞌil Dios.
Mas kygan tuq tzan kyqet jiqꞌbꞌaꞌ tzan kye xjal bꞌix nyaꞌtx tzan Qtata Dios.
Ntons te Jesus oxik tqꞌumaꞌ kongan [aj jaꞌ tuq npakbꞌan kxol kye xjal]:
«Abꞌl te aj nꞌokslan wiꞌj,
nyaꞌtx cha aꞌox wiꞌj nꞌokslan sinoke ax tiꞌj te aj otzaj lajon wetz.
Bꞌix abꞌl te aj nkyinꞌok totzqilaꞌ ax nꞌok totzqilaꞌ te aj otzaj lajon wetz.
Aꞌin wetz swal chkꞌatunal tuj kywitz kye xjal,
bꞌix maꞌtx kyinꞌul tzani twitz txꞌoꞌtxꞌ tzan kꞌon kyten tuj qlolj kyaqil kye aj okyeꞌokslayon wiꞌj.
Qa at abꞌl nꞌok xhchan te nyol bꞌix kꞌontiꞌl nqet tokslaꞌ,
wetz kꞌontiꞌl nxik nswaꞌ xhchoꞌnal tiꞌj tzan tpaj wetz nyaꞌtx swal xhchoꞌnal kyiꞌj kye xjal inꞌul twitz txꞌoꞌtxꞌ sinoke tzan nkolon kyiꞌj.
Abꞌl te aj okyinꞌelal tikꞌoꞌ bꞌix nlay xik tokslaꞌ te nyol,
chaꞌoj tul te jwisy at titzaꞌ oxeꞌl swaꞌ tuj il,
komo wetz nyol aj oje xik nqꞌumaꞌ,
max tuj te jwisy otzajelkix naꞌoꞌ tzan txik swaꞌ tuj il te aj xjalji.
Tzan tpaj wetz kꞌontiꞌl nkyinyolin cha tuj nwiꞌx-wit nꞌetz win,
sinoke te Ntat aj otzaj lajon wetz aji ntzaj qꞌuman wetz kyaqil aj a tgan tzan txik nqꞌumaꞌ.
Bꞌix wetz webꞌen kyaqil aj ntzaj tqꞌumaꞌ te Ntat te jun qanqꞌin te jun-eleꞌx.
Ntons,
iktzaꞌx te aj oje tzaj tqꞌumaꞌ te Ntat ax ikxji wetz nxik nqꞌumaꞌ.»